บอร์ด MINT เลื่อนประชุมผถห.หนีไวรัสระบาด พร้อมทบทวนจ่ายปันผลปี 62
บอร์ด MINT เลื่อนประชุมผถห.หนีไวรัสระบาด พร้อมทบทวนจ่ายปันผลปี 62
บอร์ด MINT เลื่อนประชุมผถห.หนีไวรัสระบาด พร้อมทบทวนจ่ายปันผลปี 62
7 เม.ย. 2563

บริษัท ไมเนอร์ อินเตอร์เนชั่นแนล จำกัด (มหาชน) หรือ MINT แจ้งว่าที่ประชุมคณะกรรมการบริษัทครั้งที่ 3/2563 ซึ่งได้อนุมัติกำหนดการประชุมสามัญผู้ถือหุ้นครั้งที่ 27/2563 ในวันที่ 24 เมษายน 2563 เวลา 13.00 น. ณ ห้องแกรนด์ แชมเบรย์ บอลรูม ชั้น 7 โรงแรมอวานี สุขุมวิท กรุงเทพฯ นั้นเนื่องจาก สถานการณ์การแพร่ระบาดของโรคติดต่อไวรัสโคโรนา 2019 (โควิด-19) ยังคงมีการแพร่กระจายอย่างต่อเนื่อง และมีการกระจายของโรคในวงกว้าง
ประกอบกับภาครัฐได้ขอความร่วมมือจากภาคเอกชนให้พิจารณาถึงความจำเป็นในการจัดกิจกรรมที่มีการรวมกันของคนหมู่มาก ซึ่งรวมถึงการประชุมสามัญผู้ถือหุ้นประจำปี ดังนั้น เพื่อสุขอนามัยและความปลอดภัยของผู้เข้าร่วมประชุม รวมถึงลดโอกาสในการแพร่ระบาดของโรคไปยังบุคคลจำนวนมาก
ดังนั้นคณะกรรมการบริษัทเมื่อวันที่ 3 เมษายน 2563 มีมติสำคัญขอแจ้งให้เลื่อนการประชุมสามัญผู้ถือหุ้นประจำปี 2563 ออกไปอย่างไม่มีกำหนด โดยยกเลิกกำหนดวันประชุมและวาระการประชุมสามัญผู้ถือหุ้นประจำปี 2563 ที่กำหนดไว้ในวันที่ 24 เมษายน 2563 ยกเลิกวันกำหนดรายชื่อผู้ถือหุ้น เพื่อสิทธิในการประชุมสามัญผู้ถือหุ้นในวันที่ 16 มีนาคม 2563 รวมถึงยกเลิกการจ่ายเงินปันผล ยกเลิกวันกำหนดรายชื่อผู้ถือหุ้นเพื่อสิทธิในการรับเงินปันผลในวันที่ 5 พฤษภาคม 2563 และยกเลิกกำหนดการจ่ายเงินปันผลในวันที่ 21 พฤษภาคม 2563 โดยการเลื่อนการประชุมสามัญผู้ถือหุ้นดังกล่าว ไม่กระทบต่อการดำเนินงานของบริษัทอย่างมีนัยสำคัญ
ทั้งนี้คณะกรรมการบริษัทจะมีการพิจารณากำหนดวันประชุมสามัญผู้ถือหุ้น วันกำหนดรายชื่อผู้ถือหุ้นเพื่อสิทธิในการประชุมสามัญผู้ถือหุ้น วาระการประชุม ซึ่งรวมถึงทบทวนเกี่ยวกับการจ่ายเงินปันผลจากผลการดำเนินงานปี 2562 อีกครั้ง ทั้งนี้ ขึ้นอยู่กับสถานการณ์และฐานะการเงินของบริษัท ณ ขณะนั้น
โดยคณะกรรมการบริษัทจะจัดให้มีการประชุมคณะกรรมการเมื่อสถานการณ์การแพร่ระบาดของโรคติดต่อไวรัสโควิด-19 คลี่คลาย เพื่อกำหนดวาระการประชุมและวันประชุมสามัญผู้ถือหุ้นประจำปี 2563 รวมถึงการจ่ายเงินปันผลจากผลการดำเนินงานปี 2562 โดยบริษัทจะติดตามสถานการณ์อย่างใกล้ชิด รวมถึงพิจารณาทางเลือกในการจัดประชุมสามัญผู้ถือหุ้นโดยวิธีการอื่นใดตามที่กฎหมายกำหนดให้ทำได้ เพื่อจัดให้มีการประชุมสามัญผู้ถือหุ้นโดยเร็ว